Príloha č. 2
 
Vyhodnotenie účasti pracovísk Slovenskej republiky na vedeckom programe Spojeného ústavu jadrových výskumov (SÚJV) v Dubne  v rokoch 1999 – 2000
 
Spolupráca výskumných pracovísk SR je skoncentrovaná hlavne na problematiku v oblasti teoretickej fyziky, relativistickej jadrovej fyziky, fyziky ťažkých iónov, aplikovanej matematiky, neutrónovej fyziky, fyziky pevných látok a biologických materiálov. 
Do aktívnej spolupráce s SÚJV sa v rokoch 1999- 2000 zo SR zapojili pracoviská SAV ( Fyzikálny ústav SAV – 14 pracovníkov, Elektrotechnický ústav SAV – 12 pracovníkov, Ústav merania SAV – 10 pracovníkov, Ústav experimentálnej fyziky SAV v Košiciach – 15 pracovníkov), vysokých škôl  (Fakulta matematiky, fyziky a informatiky UK – 21 pracovníkov, Prírodovedecká fakulta UK –5 pracovníkov, Farmaceutická fakulta UK – 6 pracovníkov, Fakulta Managementu UK – 1 pracovník, Elektrotechnická fakulta STU – 16 pracovníkov , Strojnícka fakulta TU Košice – 1 pracovník, Elektrotechnická fakulta TU Košice – 2 pracovníci, Stavebná fakulta TU Košice – 3 pracovníci, Hutnícka fakulta TU Košice – 1 pracovník, Prírodovedecká fakulta UPJŠ Košice – 20 pracovníkov, a rezortný ústav (Ústav preventívnej a klinickej medicíny v Bratislave – 1 pracovník).
Ako vidieť do aktívnej  spolupráce bolo zapojených 120 až 130 expertov z 15 vedecko-výskumných pracovísk SR.
Z celkom 47 výskumných tém, obsiahnutých v schválenom Výborom vládnych splnomocnencov 18 členských krajín Problémovo-tématickom pláne vedecko-výskumných prác SÚJV na roky 1999-2000, Slovenská republika participovala na 17-tich výskumných programoch. Nižšie uvedieme najvýznamnejšie výsledky výskumov dosiahnutých v rámci schválených tém spolupráce.

1.	Najvýznamnejšie výsledky dosiahnuté v rokoch 1999-2000  špecialistami SR v SÚJV (alebo v spolupráci s SÚJV) podľa tém
 
Téma: 04-5-1004-94/2003
Názov: Syntéza a vlastnosti ťažkých atómových jadier
Výsledky: V jadrovej reakcii urýchlených iónov vápnika s jadrami plutónia 242 sa v roku 1999 zaregistrovali dve atómové jadrá, ktoré podľa charakteristík bolo možné považovať za jadrá nového superťažkého prvku s atómovým číslom Z=114. Účinný prierez ich produkcie nadobúdal hodnotu 2.5 pikobarnu.
V roku 2000 sa pokračovalo v previerke syntézy nového 114-ho prvku, objaveného v roku 1999. Kinematický superátor sa doplnil o spektrometrický magnetický dipól a nový detekčný systém. Experti zo SR sa významnou mierou podieľali na kalibračných meraniach nového zariadenia. Rovnako majú zásluhu na objave nového izotopu uránu 217.
Prostredníctvom SÚJV v Dubne na tejto téme experti SR úzko spolupracovali s Ústavom pre výskum ťažkých iónov – GSI v Darmstadte (Nemecko).

 
Téma: 07-4-1031-99/2003
Názov: Štúdium štruktúry neutrónov a dynamiky kondenzovaných sústav
Podtéma: Štúdium vplyvu biologických aktívnych amfifilných zlúčenín ( liečiv a potenciálnych liečiv) na štruktúru modelových a biologických membrán
Výsledky: Namerali a vyhodnotili sa rozptylové krivky na modelových biologických membránach pomocou spektrometra YuMO na reaktore IRB-2 a porovnali sa s počítačovo simulovanými modelmi navrhnutými slovenskými expertmi v rámci tzv. multivrstvového modelu pre unilamelárny lipozóm.
Ako výsledok sa získali presné údaje o hrúbke lipidovej dvojvrstvy, ploche pripadajúcej na jednu molekulu lipidu na medzifázovom rozhraní lipid-voda a počte molekúl vody penetrujúcich do polárnej oblasti lipidovej dvojvrstvy.
Zmerali sa a vyhodnotili vplyvy n-dekánu, molekuly s anestetickými účinkami interagujúcej s biologickou membránou, na hrúbku lipidovej dvojvrstvy v extrudovaných unilamelárnych lipozómoch z dioleoylfossatidylcholínu.
 
Téma: 01-3-1028-99/2003
Názov: Polia a častice
Výsledky: Vyšetrovali sa aplikácie kvantovo-poľných metód v nelineárnych dynamických systémoch, predovšetkým v teórii rozvinutej turbulencie. Analyzovala sa turbulencia v slabostlačiteľnom prostredí a našla sa korekcia ku škálovacím funkciám v lineárnom priblížení podľa Machovho čísla.
Pri štúdiu slabej a silnej anizotrópie v rozvinutej kvázidvojrozmernej turbulencii sa našla kritická dimenzia priestoru, pri ktorej dochádza k destabilizácii kritických škálovacích režimov.
V rámci supersymetrického modelu (SUSY) sa predpovedala hmotnosť najľahšieho Higgsovského bozónu a hmotnosti iných supersymetrických elementárnych častíc.
Vyšetrovaním tzv. ligh-by-light diagramov z hadrónových vkladov k anomálnemu magnetickému momentu mi-mezónu sa odhalilo, že skalárne mezóny môžu vysvetliť nezhodu teoretických predpovedí s nedávno presne nameranou experimentálnou hodnotou anomálneho magnetického momentu mi-mezónu v Brookhaven National Laboratory (USA) a je predčasné tvrdenie, že experiment naznačuje objavenie novej fyziky za hranicami doteraz akceptovaného tzv. štandardného modelu.
V rámci chirálneho U(3)xU(3) kvarkového modelu Nambu-Jona-Lasiniovho (NJL) typu s t´Hooftovou interakciou sa získali výsledky o hmotnostných spektrách skalárnych mezónov a glueballu, ako aj o ich hlavných módoch silných rozpadov.
 
Téma: 04-0-0002-2000/2003
Názov: Vybudovanie urýchľovacieho komplexu rádioaktívnych zväzkov (Projekt DRIBs)
Výsledky: Slovenskí experti riešili problém generátora exotických neutrón nadbytočných rádioaktívnych jadier. Ukázala sa možnosť využitia malého elektrónového urýchľovača ako iniciátora štiepenia uránového a thóriového terčíka. Odhadnuté výťažky štiepnych fragmentov (10^9 /sek.) sú porovnateľné so zdrojmi  projektovanými v USA, Francúzsku a Japonsku, pričom náklady sú o dva rády nižšie. Teoretické predpovede generovaných intenzít iónov neutrón nadbytočných jadier sa potvrdili experimentálne.
 
Téma: 05-2-1039-92/2003
Názov: Výskum fundamentálnych interakcií v jadrách pri nízkych energiách
Výsledky: Preskúmali sa časticové aj jadrové aspekty procesov dvojitého beta-rozpadu a mión-pozitrónovej konverzie jadier. Analyzovali sa rôzne mechanizmy narušenia leptónového náboja (Majoranovská hmotnosť neutrín, narušenie R-parity), vedúce k bezneutrínovému beta rozpadu jadier. Pomocou ohraničení na polčasy rozpadu skúmaných procesov sa získali hodnoty efektívnych parametrov charakterizujúcich nezachovanie leptonového náboja. Navrhol sa nový supersymetrický R-paritu narušujúci mechanizmus mión-pozitrónovej konverzie jadier.
 
Téma: 09-6-0996-93/2001
Názov: Nelineárne problémy počítačovej a matematickej fyziky: výskumy, matematické a programové zabezpečenie
Výsledky: Rozpracovala sa metóda spracovania experimentálnych údajov, získaných metódou poruchovej uhlovej korelácie. Vyšetrili sa vlastnosti špeciálnych diferenciálnych a diferenčných  rovníc ako aj vlastnosti matíc v max-algebre.
 
Téma: 06-4-1036-92/2004
Názov: Neutrónová jadrová fyzika – fundamentálny a aplikovaný výskum (Projekt REGATA)
Výsledky: Experti SR v rámci projektu REGATA, ktorého cieľom je výskum atmosferických sedimentácií ťažkých prvkov v členských krajinách SÚJV, zhromaždili vzorky machov z vybratých lokalít v okolí Slovnaftu a Ferozliatinových závodov Istebné a Široká, v mriežke 16x16 km, ožarovali ich v SÚJV na neutrónovom zväzku reaktora IBR-2 a stanovili prítomnosť vyše 50 stopových prvkov. Výsledky výskumov sa zahrnú do celoeurópskej databanky. 
 
Výsledky spolupráce súvisiace s Cyklotrónovým centrom SR
Pokračovalo sa v spolupráci s SÚJV Dubna vo výstavbe cyklotrónového komplexu s mnohostranným využitím pre SR v rámci deblokácie dlhu Ruskej federácie Slovensku. Je ukončená konštrukcia tzv. ECR iónového zdroja, ktorý v najbližšej bobe by mal byť prevezený do ECR laboratória Cyklotrónového centra v SR.V súvislosti s výstavbou Cyklotrónového centra aj v roku 1999 aj v roku 2000 sa pokračovalo vo výchove špecialistov v SÚJV Dubna pre toto centrum. Vybraní z nich po ukončení jeden a pol ročného štúdia v Univerzitnom Centre Dubny pokračujú 3 roky v nadväznom doktorandskom štúdiu. 

 
2.	Informácia o návratnosti čiastky z príspevku SR do SÚJV v Dubne do Slovenskej republiky v rokoch 1999-2000
 
Rok 1999
Príspevok bol vo výške                                                                                      521 100 .- USD
Do SR sa vrátilo                                                                                                 412 700 .- USD
–––––––––––––––––––––––––––––––––––––––––––––––––––––––––––––––––––––––––––
Rozpis položiek: cestovné expertov SR do SÚJV                                                15 000. – USD
                            2 kontrakty Fyzikálny ústav SAV v Bratislave                        51 000. – USD
                            1 kontrakt Elektrotechnický ústav SAV v Bratislave                 1 000. – USD
                            1 kontrakt ZŤS Dubnica nad Váhom                                        49 941. – USD
                            2 kontrakty Fyzikálny ústav SAV v Bratislave                           6 000. – USD
                            2 kontrakty FMFI UK v Bratislave                                             1 900. – USD
                            1 kontrakt Ústav experimentálnej fyziky SAV Košice               1 500. – USD
                            1 kontrakt Fyzikálny ústav SAV v Bratislave                           58 859. – USD
                             kompenzácie a platy expertov SR v SÚJV                            187 500. – USD

   
Rok 2000
Príspevok bol vo výške                                                                                      604 500 .- USD
Do SR sa vrátilo                                                                                                 365 540 .- USD
–––––––––––––––––––––––––––––––––––––––––––––––––––––––––––––––––––––––––––
 
Rozpis položiek: cestovné expertov SR do SÚJV                                                15 000. – USD
                             1 kontrakt EVPÚ, a.s. Nová Dubnica                                      87 000. - USD
                             1 kontrakty Fyzikálny ústav SAV v Bratislave                        35 000. – USD
                             1 kontrakt EVPÚ, a.s. Nová Dubnica                                         4 000. - USD
                             1 kontrakt Ústav merania SAV v Bratislave                               5 000. - USD
                             2 kontrakty Fyzikálny ústav SAV v Bratislave                          5 500. – USD
                             1 kontrakt FMFI UK v Bratislave                                              3 300. – USD
                             1 kontrakt Ústav merania SAV  v Bratislave                             9 540. - USD
                             1 kontrakt EVPÚ, a.s. Nová Dubnica                                       12 200. - USD
                            1 kontrakt Elektrotechnický ústav SAV v Bratislave                 1 500. – USD
                             kompenzácie a platy expertov SR v SÚJV                            187 500. – USD